1. ปัจจัยความเสี่ยง

ปัจจัยความเสี่ยงในการประกอบธุรกิจของบริษัทจำแนกได้ดังนี้

1.  ความเสี่ยงจากการขาดแคลนบุคลากรทางการแพทย์

การประกอบธุรกิจโรงพยาบาลมีความจำเป็นต้องใช้บุคลากรด้านการแพทย์ที่มีความรู้ ความสามารถ
และมีความเชี่ยวชาญ และบริษัท ฯ
ก็ยังคงยึดมั่นในการคัดกรองบุคลากรซึ่งมีคุณสมบัติดังกล่าวเสมอมา
และสภาวะปัจจุบันก็ยังเป็นปัญหาที่ยังประสบอยู่ แต่อย่างไรก็ตาม
เพื่อให้มีบุคคลากรคอยให้บริการด้านการรักษาพยาบาลเพียงพอในทุกเดือนบริษัทจะมีการจัดทำตารางเวลาการตรวจของแพทย์ผู้เชี่ยวชาญในแต่ละสาขาอย่างชัดเจนในแต่ละช่วงเวลา
เพื่อให้มั่นใจได้ว่าโรงพยาบาลมีแพทย์คอยให้บริการแก่ผู้ป่วยตลอด 24
ชั่วโมงซึ่งยังถือเป็นนโยบายที่สำคัญและถือปฏิบัติอย่างเคร่งครัดเสมอมา

และจากการที่บริษัท ฯ มีนโยบายในการคงไว้ซึ่งการรักษาความสัมพันธ์อันดีกับแพทย์ผู้เชี่ยวชาญต่างๆ
รวมถึงการอำนวยความสะดวกและความคล่องตัวในการตรวจรักษา ไม่ว่าจะเป็นด้านสถานที่
อุปกรณ์และเครื่องมือแพทย์ต่างๆ รวมทั้งการให้ทุนการศึกษาแก่นักเรียนพยาบาล
การเปิดโอกาสให้บุคลากรแพทย์ พยาบาล และพนักงานในฝ่ายอื่นๆ
เข้ามามีส่วนร่วมในการบริหารจัดการและเสนอแนะแนวทางการให้บริการและส่งเสริมการพัฒนาความรู้และทักษะแก่บุคลากรอย่างต่อเนื่อง
การจัดให้มีสวัสดิการและสภาพแวดล้อมในการทำงานที่เหมาะสม
มุ่งสร้างขวัญและกำลังใจเพื่อสร้างความผูกพันระหว่างบุคลากรและองค์กรในระยะยาว ส่งผลทำให้
ณ 31 กรกฎาคม 2551 บริษัทมีแพทย์ประจำและแพทย์นอกเวลารวมประมาณ 200 คน
และพยาบาลรวมประมาณ 400 คน

2.  ความเสี่ยงจากการแข่งขันในธุรกิจโรงพยาบาลที่มีแนวโน้มเพิ่มขึ้นและมีการปรับกลยุทธ์ด้านการตลาด

ในปัจจุบันพบว่าการประกอบธุรกิจโรงพยาบาลยังมีสภาวะการแข่งขันที่สูงและได้มีการปรับเปลี่ยนรูปแบบการแข่งขันให้สอดคล้องกับปัญหาด้านเศรษฐกิจ
ไม่ว่าจากการควบรวมกิจการโรงพยาบาล การขยายสาขาในรูปแบบของคลินิก
การที่โรงพยาบาลต่างตื่นตัวในการพัฒนาศักยภาพของตนเองนี้เองทำให้โรงพยาบาลเอกชนหลายแห่งต่างใช้กลยุทธ์การแข่งขันทั้งในด้านราคา
ด้านคุณภาพการให้บริการ และการเปิดตลาดในกลุ่มลูกค้าชาวต่างประเทศ ทั้งนี้
เพื่อรักษาฐานลูกค้าเดิมและหากลุ่มลูกค้าใหม่ ๆ ภายใต้สภาวะเศรษฐกิจที่ชะลอตัว

บริษัทจึงยังคงมีนโยบายมุ่งเน้นที่จะรักษาฐานลูกค้าเดิมโดยมีการพัฒนามาตรฐานการรักษาพยาบาลและการให้บริการเพื่อสร้างความพอใจสูงสุดให้แก่ผู้ที่มาใช้บริการ
อีกทั้ง
จะคงไว้ซึ่งความเป็นหนึ่งในโรงพยาบาลเอกชนที่ได้รับประกาศนียบัตรรับรองคุณภาพโรงพยาบาล
(HA : Hospital Accreditation) จากสถาบันพัฒนาและรับรองคุณภาพโรงพยาบาล (The
Institute of Hospital Quality Improvement and Accreditation of Thailand,
HA (Thailand))

สำหรับการขยายส่วนแบ่งทางการตลาด ในปีที่ผ่านมา
นอกจากการสร้างฐานลูกค้าใหม่ด้วยการเจาะกลุ่มลูกค้าชาวต่างชาติ
การปรับรูปแบบด้านราคาเพื่อให้สอดคล้องกับความต้องการของลูกค้าในสภาวะเศรษฐกิจที่ชะลอตัว
รวมถึงการยกระดับหอพักผู้ป่วยใน และกลยุทธ์ในการเปิดศูนย์เฉพาะโรคต่าง ๆ
การปรับปรุงสถานที่เพื่อขยายคลินิกที่มีอยู่เพื่อรองรับการให้บริการที่เพิ่มขึ้น
การจัดหาอุปกรณ์เครื่องมือแพทย์ที่ครบครัน ทันสมัย และคุ้มค่าอย่างต่อเนื่อง การพัฒนาบุคลากร
รวมถึงการพัฒนาให้เป็นโรงพยาบาลที่สามารถให้บริการทางการแพทย์แบบครบวงจรตามที่ได้กำหนดไว้ในแผนเดิมอย่างต่อเนื่องแล้ว
บริษัท ฯ ยังได้ทำการเปิดคลินิกเวชกรรม ไทยนครินทร์ อินเตอร์ คลินิก ตั้งอยู่ที่สุขุมวิท ซอย 4 (
ซอยนานา ) เมื่อประมาณ

เดือนมิถุนายน 2551 เพื่อต้องการให้เป็นที่รู้จักของลูกค้าชาวต่างชาติ
และเป็นการขยายฐานลูกค้าอีกช่องทางหนึ่ง นอกจากนี้ บริษัท ฯ
ยังได้ดำเนินการกลยุทธ์ด้านการประชาสัมพันธ์ตามสื่อต่าง ๆ เพื่อให้บรรลุวัตถุประสงค์ดังกล่าว
ข้างต้นด้วย

3.  ความเสี่ยงจากการเปลี่ยนแปลงนโยบายของรัฐ

จากการที่บริษัทไม่ได้เข้าโครงการประกันสังคม และโครงการ 30 บาทรักษาทุกโรค
เป็นเหตุผลหนึ่งที่ทำให้จำนวนผู้ใช้บริการของโรงพยาบาลไม่สูงมากนักเมื่อเทียบกับโรงพยาบาลที่เข้าโครงการ
และหากในอนาคตรัฐบาลมีการปรับเปลี่ยนนโยบายด้านสาธารณสุขใหม่โดยเอื้อประโยชน์ให้ประชาชนมากยิ่งขึ้น
อาจทำให้ผู้ใช้บริการในปัจจุบันของโรงพยาบาล
เปลี่ยนไปใช้บริการของโรงพยาบาลของรัฐหรือและโรงพยาบาลที่เข้าร่วมโครงการ มากยิ่งขึ้น

โรงพยาบาลยังคงตระหนักถึงความเสี่ยงดังกล่าวเสมอ ดังนั้น
นอกจากโรงพยาบาลยังคงมีนโยบายมุ่งเน้นที่จะทำการพัฒนาการให้บริการ การรักษาพยาบาล
และการเอาใจใส่ดูแลเพื่อให้เกิดความพึงพอใจจากการให้บริการในระดับสูงสุดเพื่อเป็นทางเลือกในสิ่งที่ดีกว่าของผู้ใช้บริการอย่างต่อเนื่องแล้ว
บริษัท ฯ
ยังได้พิจารณาถึงการเข้าร่วมโครงการกับหน่วยงานของรัฐบาลโดยมิให้กระทบต่อภาพลักษณ์ที่ยังคงเป็นโรงพยาบาลเอกชน
เช่น
การล้างไตกรณีผู้ใช้บริการเป็นผู้ประกันตนโดยผู้ป่วยสามารถใช้สิทธิเบิกค่าล้างไตกับประกันสังคมบางส่วนได้
เป็นต้น

4.  ความเสี่ยงจากการที่บริษัทไม่มีที่ดินเป็นของตัวเอง

ในปัจจุบัน โรงพยาบาลไทยนครินทร์ตั้งอยู่บนที่ดินที่บริษัททำสัญญาเช่าระยะยาว 30 ปี
กับสภากาชาดไทย ซึ่งจะครบอายุสัญญาในวันที่ 9 พฤศจิกายน 2561
โดยบริษัทสามารถต่ออายุสัญญาเช่าต่อไปอีกคราวละ 5 ปี โดยการยินยอมของทั้งสองฝ่าย

อย่างไรก็ตาม บริษัทและผู้บริหารต่างตระหนักถึงความเสี่ยงดังกล่าว
จึงมีนโยบายในการรักษาความสัมพันธ์ภาพที่ดีกับสภากาชาดไทย และปฏิบัติตามเงื่อนไขต่างๆ
ที่ระบุไว้ในสัญญาอย่างเคร่งครัด รวมทั้งการให้ความสนับสนุนและเข้าร่วมกิจกรรมกับสภากาชาดไทย
รวมถึงการสรรหาที่ดินในทำเลที่เหมาะสมเพื่อรองรับผลกระทบหากปรากฏว่าบริษัทมิได้รับการต่อสัญญาเช่าดังกล่าว
ซึ่งในปีที่ผ่านมาโรงพยาบาลไทยนครินทร์ได้ทำการเสนอซื้อที่ดินด้านข้างและด้านหลังโรงพยาบาลรวมเนื้อที่ดินประมาณ
16-3-19.5 ไร่กับบริษัท บริหารสินทรัพย์ สุขุมวิท จำกัด ในราคา 206 ล้านบาท
แต่ยังไม่สามารถทำการโอนกรรมสิทธิ์ที่ดินให้กับบริษัทฯ
ได้เนื่องจากมีบุคคลภายนอกขอให้ศาลมีคำสั่งอายัดชั่วคราว บริษัท ฯ
จึงได้ฟ้องร้องดำเนินคดีกับบริษัท บริหารสินทรัพย์ สุขุมวิท จำกัด ให้โอนกรรมสิทธิ์ที่ดิน
และบุคคลภายนอกที่ขอให้ศาลมีคำสั่งอายัดที่ดินเพื่อเรียกค่าเสียหาย
และคดีอยู่ในระหว่างการพิจารณาของศาล รายละเอียดคดีปรากฏตามหมายเหตุประกอบงบการเงิน

5.  ข้อพิพาททางกฎหมาย

เนื่องจากปัจจุบันเป็นที่รับรู้กันว่า มีข้อพิพาทและคดีความระหว่างผู้ป่วยกับโรงพยาบาล
และแพทย์เพิ่มมากขึ้น อีกทั้ง
ประชาชนก็ได้รับรู้ข่าวสารถึงกฎหมายใหม่หลายฉบับที่ได้ออกมารับรองคุ้มครองสิทธิ เสรีภาพ
และเอื้อประโยชน์ให้กับผู้ป่วยหรือผู้บริโภคมากยิ่งขึ้น เช่น พ.ร.บ.สุขภาพแห่งชาติ พ.ศ. 2550 ,
พ.ร.บ.วิธีพิจารณาความคดีผู้บริโภค พ.ศ. 2551
รวมถึงข้อกำหนดเกี่ยวกับการโฆษณาของสถานพยาบาลที่เข้มงวดมากขึ้น ทำให้สถานพยาบาล แพทย์
และพยาบาล ต้องระมัด ระวัง และรอบคอบในทุก ๆ ด้านที่เกี่ยวข้องกับผู้ป่วย และผู้ใช้บริการ
เพื่อป้องกันมิให้เกิดความเสี่ยงมากยิ่งขึ้น ดังนั้น เพื่อป้องกันปัญหา ข้อร้องเรียน
อันจะนำไปซึ่งข้อพิพาททางกฎหมายต่อไป
โรงพยาบาลไทยนครินทร์ก็ยังคงยึดถือนโยบายในการเจรจา ประนีประนอมเป็นสำคัญ
โดยจะทำการชี้แจง และปรับความเข้าใจ
ถึงแม้ว่าปัญหาที่เกิดขึ้นจะมีสาเหตุจากความคาดหวังของผู้ใช้บริการก็ตาม นอกจากนี้
การบริหารจัดการในด้านต่าง ๆ ที่มีความเสี่ยงในด้านกฎหมาย
โรงพยาบาลมีนโยบายในการพิจารณา กลั่นกรอง รวมถึงการจัดทำเอกสารสัญญาให้รัดกุม
ชัดเจนยิ่งขึ้น ถึงแม้ว่าจะส่งผลกระทบต่อการให้บริการไม่มากก็น้อยก็ตาม

สำหรับในช่วงที่ผ่านมาบริษัทมีข้อพิพาททางกฎหมายบ้างเล็กน้อยซึ่งไม่ส่งผลกระทบต่อการดำเนินธุรกิจอย่างมีนัยสำคัญ
และไม่กระทบต่อสินทรัพย์ของบริษัทแต่อย่างใด